Дилян Бенев
Скритият смисъл

chitanka.info

„По-лесно е да завладееш земя с дух, отколкото дух със земя.“

Мигел де Унамуно

Божан и Владо неочаквано в своята полемика стигат до разрив:

— Спас работи ли вече?

— Работи.

— И какво работи?

— Ами това, което винаги е правил — за разлика от другите.

— Но нима продължава?…

— Ами да. Нали има дарба.

— Но какви ги плещиш?!… Туй да стои по цял ден над книгите и да пише по два реда — ти на това дарба ли му казваш?

— Точно така.

— Но от това пари няма и щом няма, туй може да му бъде само хоби, но не и работа.

— Тъй ли мислиш?

— Естествено! След като неговият дълг е да работи за хляба като всички, а не да ми стои като търтей и да чака някой да го издържа.

— Да, но останалите работят за хляба, защото нямат подобна дарба и то им е дадено от съдбата. Иначе ще бъдат като Спас.

— О, Боже!… Нима е възможно той да работи върху така наречената си дарба, без да има хляб.

— Напротив! Именно тази му дарба е самият хляб, който предшества другия — за да живее и умре, намирайки смисъла.

— Но, човече, нима другите, като работят за истинския хляб и ПРАВЯТ ПАРИ, нямат смисъл — или те са нещо безсъзнателно?

— Не ме разбирай погрешно! Те също имат смисъл. Щом всеки се ражда с определени заложби, за да бъде полезен на всички — в името на живота.

— Не, човече! Малко е да казваш, че имат смисъл. Малко е! Защото техният смисъл е преди всичко определящ. Техният!…

— О, ДУМА ДА НЯМА!… ЩОМ ДНЕС ДА ПРАВИШ ПАРИ, ТЪЙ НИ ГО НАЛАГАТ, ЧЕ ВСИЧКО ДА СЕ ИЗМЕРВА САМО С ПАРИ — ЗА ДА НЕ СТРУВАМЕ И ПЕТ ПАРИ!

— Но ти си истински безумник!… Истински!…

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.